BEGRUNDELSE

BAGGRUND FOR FORSLAGET

I traktaten om Den Europæiske Unions funktionsmåde (TEUF) skelnes der mellem på den ene side de beføjelser, der kan tillægges Kommissionen til at vedtage almengyldige ikke-lovgivningsmæssige retsakter, der supplerer eller ændrer visse ikke-væsentlige bestemmelser i en given lovgivningsmæssig retsakt, jf. artikel 290, stk. 1, i TEUF (delegerede retsakter), og på den anden side de gennemførelsesbeføjelser, der tillægges Kommissionen, når ensartede betingelser for gennemførelse af Unionens juridisk bindende retsakter er nødvendige, jf. artikel 291, stk. 2, i TEUF (gennemførelsesretsakter).

Kommissionen har under hensyn til Europa-Parlamentets og Rådets forordning (EU) nr. 182/2011 af 16. februar 2011 om de generelle regler og principper for, hvordan medlemsstaterne skal kontrollere Kommissionens udøvelse af gennemførelsesbeføjelser[1], forpligtet sig[2] til at undersøge gældende retsakter, der indeholder henvisninger til forskriftsproceduren med kontrol, i lyset af de kriterier, der er fastlagt i traktaten.

Den overordnede målsætning er i de lovgivningsmæssige instrumenter at fjerne alle bestemmelser, der henviser til forskriftsproceduren med kontrol, inden udgangen af Europa-Parlamentets syvende valgperiode (juni 2014).

I forbindelse med tilpasningen af Europa-Parlamentets og Rådets forordning (EF) nr. 184/2005 af 12. januar 2005 om fællesskabsstatistikker over betalingsbalance, international handel med tjenester og udenlandske direkte investeringer[3] til de nye regler i TEUF bør de beføjelser, som Kommissionen for nuværende tillægges i henhold til nævnte forordning, udmøntes i beføjelser til at vedtage delegerede retsakter og/eller gennemførelsesretsakter.

2. RESULTAT AF HØRINGER AF INTERESSEREDE PARTER OG KONSEKVENSANALYSER

Lederne af afdelingerne for makroøkonomisk statistik i de nationale statistiske kontorer (DMES), arbejdsgruppen vedrørende betalingsbalancen og Betalingsbalanceudvalget er blevet hørt.

Der er ikke foretaget nogen konsekvensanalyse.

3. JURIDISKE ASPEKTER AF FORSLAGET

· Resumé af forslaget

Formålet med dette forslag er at ændre forordning (EF) nr. 184/2005 for at tilpasse den til de nye institutionelle rammer.

Mere specifikt er formålet at klarlægge, hvilke beføjelser Kommissionen er tillagt, og fastlægge den egnede procedure for vedtagelse af foranstaltninger på grundlag af disse beføjelser.

Det foreslås at tillægge Kommissionen beføjelse til at vedtage delegerede retsakter, når det på grund af økonomiske og tekniske ændringer er nødvendigt at ajourføre datakrav, herunder indberetningsfrister samt ændring, udvidelse og udeladelse af datastrømme i bilag I, og når det er nødvendigt at ajourføre definitionerne i bilag II.

Endvidere er der med henblik på gennemførelse af forordning (EF) nr. 184/2005 behov for ensartede betingelser for aflæggelse af kvalitetsrapporter. Det foreslås derfor at tillægge Kommissionen gennemførelsesbeføjelser i overensstemmelse med undersøgelsesproceduren i artikel 5 i forordning (EU) nr. 182/2011 med henblik på at vedtage fælles kvalitetsstandarder og harmonisere kvalitetsrapporternes indhold og hyppighed.

· Strømlining af det europæiske statistiske system

Ifølge Europa-Parlamentets og Rådets forordning (EF) nr. 223/2009 af 11. marts 2009 om europæiske statistikker[4] er det europæiske statistiske system partnerskabet mellem Unionens statistikmyndighed, som er Kommissionen (Eurostat), og de nationale statistiske kontorer og andre nationale myndigheder, der i den enkelte medlemsstat er ansvarlige for at udvikle, udarbejde og formidle europæiske statistikker.

Udvalget for det Europæiske Statistiske System, som er nedsat ved artikel 7 i forordning (EF) nr. 223/2009, anses for at være "paraplyudvalget" for det europæiske statistiske system. Det bistår Kommissionen med udøvelsen af dennes gennemførelsesbeføjelser på bestemte statistikområder. Betalingsbalancen, international handel med tjenester og udenlandske direkte investeringer er ikke omfattet.

På disse områder bistås Kommissionen i henhold til artikel 11 i forordning (EF) nr. 184/2005 af Betalingsbalanceudvalget.

Kommissionen foreslår en ny struktur for det europæiske statistiske system med det formål at forbedre koordineringen og partnerskabet i en klar pyramidestruktur inden for det europæiske statistiske system og med Udvalget for det Europæiske Statistiske System som det højeste strategiske organ. Et af aspekterne ved denne strømlining er at koncentrere komitologibeføjelserne hos Udvalget for det Europæiske Statistiske System. I februar 2012[5] støttede Udvalget for det Europæiske Statistiske System denne tilgang.

Det foreslås derfor også at ændre forordning (EF) nr. 184/2005, således at henvisninger til Betalingsbalanceudvalget erstattes af en henvisning til Udvalget for det Europæiske Statistiske System.

· Retsgrundlag

Artikel 338, stk. 1, i traktaten om Den Europæiske Unions funktionsmåde.

· Reguleringsmiddel/reguleringsform

Europa-Parlamentets og Rådets forordning.

4. VIRKNINGER FOR BUDGETTET

Forslaget har ingen virkninger for EU-budgettet.

5. FAKULTATIVE ELEMENTER

Ingen

· Det Europæiske Økonomiske Samarbejdsområde

Den foreslåede retsakt er EØS-relevant og bør derfor omfatte hele Det Europæiske Økonomiske Samarbejdsområde.

2014/0194 (COD)

Forslag til

EUROPA-PARLAMENTETS OG RÅDETS FORORDNING

om ændring af forordning (EF) nr. 184/2005 om fællesskabsstatistikker over betalingsbalance, international handel med tjenester og udenlandske direkte investeringer for så vidt angår tillæggelse af delegerede beføjelser og gennemførelsesbeføjelser til Kommissionen med henblik på vedtagelsen af visse foranstaltninger

(EØS-relevant tekst)

EUROPA-PARLAMENTET OG RÅDET FOR DEN EUROPÆISKE UNION HAR —

under henvisning til traktaten om Den Europæiske Unions funktionsmåde, særlig artikel 338, stk. 1,

under henvisning til forslag fra Europa-Kommissionen,

efter fremsendelse af udkast til lovgivningsmæssig retsakt til de nationale parlamenter,

efter den almindelige lovgivningsprocedure, og

ud fra følgende betragtninger:

(1) Som følge af, at traktaten om Den Europæiske Unions funktionsmåde ("traktaten") er trådt i kraft, bør de beføjelser, Kommissionen er tillagt, bringes i overensstemmelse med traktatens artikel 290 og 291.

(2) Kommissionen har under hensyn til forordning (EU) nr. 182/2011[6] forpligtet sig[7] til at undersøge gældende retsakter, der indeholder henvisninger til forskriftsproceduren med kontrol, i lyset af de kriterier, der er fastlagt i traktaten.

(3) Kommissionen bør tillægges beføjelser til i henhold til artikel 290 i TEUF at vedtage delegerede retsakter, der supplerer eller ændrer visse ikke-væsentlige bestemmelser i bestemte lovgivningsmæssige retsakter, navnlig for at tage hensyn til den økonomiske, samfundsmæssige og tekniske udvikling. Kommissionen bør sikre, at disse delegerede retsakter ikke pålægger medlemsstaterne eller respondenterne en væsentlig yderligere administrativ byrde.

(4) Forordning (EF) nr. 184/2005[8] af 12. januar 2005 om betalingsbalance (BOP), international handel med tjenester (ITS) og udenlandske direkte investeringer (FDI) indeholder henvisninger til forskriftsproceduren med kontrol og bør derfor undersøges i lyset af de kriterier, der er fastlagt i traktaten.

(5) I forbindelse med tilpasningen af forordning (EF) nr. 184/2005 til de nye regler i traktaten bør de gennemførelsesbeføjelser, som Kommissionen er tillagt, udmøntes i beføjelser til at vedtage delegerede retsakter og gennemførelsesretsakter.

(6) Kommissionen bør tillægges beføjelse til i overensstemmelse med traktatens artikel 290 at vedtage delegerede retsakter, når det på grund af økonomiske og tekniske ændringer er nødvendigt at ajourføre datakrav, herunder indberetningsfrister samt ændring, udvidelse og udeladelse af datastrømme i bilag I, og når det er nødvendigt at ajourføre definitionerne i bilag II.

(7) Det er navnlig vigtigt, at Kommissionen anvendelsen relevante høringer under sit forberedende arbejde, herunder på ekspertniveau. Kommissionen bør i forbindelse med forberedelsen og udarbejdelsen af delegerede retsakter sørge for samtidig, rettidig og hensigtsmæssig fremsendelse af relevante dokumenter til Europa-Parlamentet og Rådet.

(8) For at sikre ensartede betingelser for anvendelsen af forordning (EF) nr. 184/2005 bør Kommissionen tillægges gennemførelsesbeføjelser til at vedtage fælles kvalitetsstandarder og harmonisere kvalitetsrapporternes indhold og hyppighed. Disse beføjelser bør udøves i overensstemmelse med forordning (EU) nr. 182/2011.

(9) Betalingsbalanceudvalget, som er omhandlet i artikel 11 i forordning (EF) nr. 184/2005, rådgiver og bistår Kommissionen med udøvelsen af dennes gennemførelsesbeføjelser.

(10) Efter strategien for en ny struktur for det europæiske statistiske system (ESS), der har til formål at forbedre koordineringen og partnerskabet i en klar pyramidestruktur inden for det europæiske statistiske system, bør Udvalget for det Europæiske Statistiske System (ESSC), der er nedsat ved forordning (EF) nr. 223/2009[9], have en rådgivende rolle og bistå Kommissionen med udøvelsen af dennes gennemførelsesbeføjelser.

(11) Med henblik herpå bør forordning (EF) nr. 184/2005 ændres, således at henvisninger til Betalingsbalanceudvalget erstattes af en henvisning til Udvalget for det Europæiske Statistiske System.

(12) Det gode operative samarbejde mellem de nationale centralbanker og de nationale statistiske kontorer og mellem Eurostat og Den Europæiske Centralbank er et aktiv, som bør opretholdes og videreudvikles med henblik på at forbedre den overordnede harmonisering og kvalitet af betalingsbalancestatistikker, finansielle statistikker, statistikker over offentlige finanser, makroøkonomiske statistikker og nationalregnskaber. De nationale centralbanker vil fortsat deltage aktivt i udformningen af alle beslutninger vedrørende BOP, ITS og FDI i kraft af deres deltagelse i Kommissionens relevante ekspertgrupper for BOP, ITS og FDI. Det strategiske samarbejde mellem ESS og ESCB koordineres i European Statistical Forum, der blev etableret ved Memorandum of Understanding on the cooperation between the members of the European Statistical System and the members of the European System of Central Banks[10], undertegnet den 24. april 2013.

(13) Af hensyn til retssikkerheden bør procedurerne for vedtagelse af foranstaltninger, der er blevet indledt, men ikke afsluttet, før denne forordnings ikrafttrædelse, ikke berøres af denne forordning.

(14) Forordning (EF) nr. 184/2005 bør ændres i overensstemmelse hermed —

VEDTAGET DENNE FORORDNING:

Artikel 1

Forordning (EF) nr. 184/2005 ændres således:

1) I artikel 2 tilføjes følgende stykke:

"3. Kommissionen tillægges beføjelse til i overensstemmelse med artikel 10 at vedtage delegerede retsakter, når det på grund af økonomiske og tekniske ændringer er nødvendigt at ajourføre datakrav, herunder indberetningsfrister samt ændring, udvidelse og udeladelse af datastrømme i bilag I, og når det er nødvendigt at ajourføre definitionerne i bilag II."

2) Artikel 4, stk. 3, affattes således:

"3. Kommissionen fastlægger ved hjælp af gennemførelsesretsakter de fælles kvalitetsstandarder samt kvalitetsrapporternes indhold og hyppighed under hensyntagen til konsekvenserne for så vidt angår omkostningerne ved at indsamle og opstille dataene og til vigtige ændringer vedrørende indsamlingen af data.

Disse gennemførelsesretsakter vedtages efter undersøgelsesproceduren i artikel 11, stk. 2.

Kvaliteten af de fremsendte data vurderes på grundlag af kvalitetsrapporterne af Kommissionen med bistand fra Det Europæiske Udvalg for Det Statistiske System, der er omhandlet i artikel 11, stk. 1.

Kommissionens vurdering fremsendes til Europa-Parlamentet til orientering."

3) Artikel 10 affattes således:

"Artikel 10 Udøvelse af de delegerede beføjelser

1. Beføjelsen til at vedtage delegerede retsakter tillægges Kommissionen på de i denne artikel fastlagte betingelser.

2. Kommissionen sikrer ved udøvelsen af de i artikel 2, stk. 3, delegerede beføjelser, at de delegerede retsakter ikke pålægger medlemsstaterne og respondenterne en væsentlig yderligere administrativ byrde.

3. Beføjelsen til at vedtage delegerede retsakter, jf. artikel 2, stk. 3, tillægges Kommissionen for en ubegrænset periode fra den [Publications office: please insert the exact date of the entry into force of the amending Regulation].

4. Den i artikel 2, stk. 3, omhandlede delegation af beføjelser kan til enhver tid tilbagekaldes af Europa-Parlamentet eller Rådet.

En afgørelse om tilbagekaldelse bringer delegationen af de beføjelser, der er angivet i den pågældende afgørelse, til ophør. Den får virkning dagen efter offentliggørelsen af afgørelsen i Den Europæiske Unions Tidende eller på et senere tidspunkt, der angives i afgørelsen. Den berører ikke gyldigheden af delegerede retsakter, der allerede er i kraft.

5. Så snart Kommissionen vedtager en delegeret retsakt, giver den samtidigt Europa-Parlamentet og Rådet meddelelse herom.

6. En delegeret retsakt vedtaget i henhold til artikel 2, stk. 3, træder kun i kraft, hvis hverken Europa-Parlamentet eller Rådet har gjort indsigelse inden for en frist på to måneder fra meddelelsen af den pågældende retsakt til Europa-Parlamentet og Rådet, eller hvis Europa-Parlamentet og Rådet inden udløbet af denne frist begge har informeret Kommissionen om, at de ikke agter at gøre indsigelse. Fristen forlænges med to måneder på Europa-Parlamentets eller Rådets initiativ."

4) Artikel 11 affattes således:

"Artikel 11

Udvalgsprocedure

1. Kommissionen bistås af Udvalget for det Europæiske Statistiske System, der er nedsat ved Europa-Parlamentets og Rådets forordning (EF) nr. 223/2009 af 11. marts 2009 om europæiske statistikker(*). Dette udvalg er et udvalg som omhandlet i Europa-Parlamentets og Rådets forordning (EU) nr. 182/2011 af 16. februar 2011 om de generelle regler og principper for, hvordan medlemsstaterne skal kontrollere Kommissionens udøvelse af gennemførelsesbeføjelser(**).

2. Når der henvises til dette stykke, anvendes artikel 5 i forordning (EU) nr. 182/2011."

_______________________

(*) EUT L 87 af 31.3.2009, s. 164.

(**) EUT L 55 af 28.2.2011, s. 13.

Artikel 2

Denne forordning berører ikke de procedurer for vedtagelse af foranstaltninger, der er fastsat i forordning (EF) nr. 184/2005, og som er blevet indledt, men ikke afsluttet, før denne forordnings ikrafttrædelse.

Artikel 3

Denne forordning berører i kraft på tyvendedagen efter offentliggørelsen i Den Europæiske Unions Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den […].

På Europa-Parlamentets vegne På Rådets vegne

Formand

[1] EUT L 55 af 28.2.2011, s. 13.

[2] EUT L 55 af 28.2.2011, s. 19.

[3] EUT L 35 af 8.2.2005, s. 23.

[4] EUT L 87 af 31.3.2009, s. 164.

[5] Det 12. møde i Udvalget for det Europæiske Statistiske System, 12. februar 2012.

[6] Europa-Parlamentets og Rådets forordning (EU) nr. 182/2011 af 16. februar 2011 om de generelle regler og principper for, hvordan medlemsstaterne skal kontrollere Kommissionens udøvelse af gennemførelsesbeføjelser (EUT L 55 af 28.2.2011, s. 13).

[7] EUT L 55 af 28.2.2011, s. 19.

[8] Europa-Parlamentets og Rådets forordning (EF) nr. 184/2005 af 12. januar 2005 om fællesskabsstatistikker over betalingsbalance, international handel med tjenester og udenlandske direkte investeringer (EUT L 35 af 8.2.2005, s. 23).

[9] Europa-Parlamentets og Rådets forordning (EF) nr. 223/2009 af 11. marts 2009 om europæiske statistikker (EUT L 87 af 31.3.2009, s. 164).

[10] http://epp.eurostat.ec.europa.eu/cache/ITY_PUBLIC/MOU_ESS_ESCB/EN/MOU_ESS_ESCB-EN.PDF.